Finalitzen els treballs de millora de la il·luminació del CEIP Cronista Chabret
01 de juny 2021

El departament de Manteniment de l'Ajuntament de Sagunt ha finalitzat els treballs de millora de la il·luminació del CEIP Cronista Chabret, les actuacions del qual s'han basat en la millora de l'eficiència energètica, l'optimització del consum i les condicions de lluminositat i reducció de les emissions de CO₂. Esta intervenció de millora i optimització té com a objectiu disminuir l'empremta de carboni que generen les instal·lacions educatives i edificis públics de l'Ajuntament, així com millorar l'eficiència energètica. Així mateix, les millores en este centre educatiu s'unixen a les ja realitzades en els col·legis Victoria i Joaquín Rodrigo i Romeu.

  

En este sentit, la intervenció ha consistit a canviar totes les lluminàries existents per pantalles amb il·luminació LED i altres actuacions que permeten millorar el confort lumínic a les aules, reduir el consum d'energia elèctrica i potència contractada a causa de l'increment de l'eficiència energètica. A més, també facilitarà posar instal·lacions d'autoconsum, projecte en el qual ja s'està treballant. Els treballs s'han fet en horari no lectiu per no interferir en el normal desenvolupament de les classes.

  

D'altra banda, l'adjudicació per a l'actuació en el CEIP Cronista Chabret ha ascendit a 29.575,11 euros (IVA inclòs). En este sentit, la inversió realitzada en el mes de desembre passat en el CEIP Victoria i Joaquín Rodrigo va ser de 36.565,37 euros (IVA inclòs) i en el CEIP Romeu les actuacions van ser adjudicades per 20.074,91 euros (IVA inclòs), ambdues ja finalitzades.

  

El regidor de Manteniment, Pepe Gil, i el regidor d'Educació, José Manuel Tarazona, s'han desplaçat al centre per a comprovar els avanços dels treballs. Pepe Gil ha manifestat que «**estes intervencions estan emmarcades en el compromís de les diferents regidories responsables del manteniment de col·legis, per a reduir les emissions de CO₂ i fer el trànsit cap a un model de gestió energètica que ens permeta, en la mesura que siga possible, aconseguir a models d'autoconsum energètic sostenible**».

A més, José Manuel Tarazona ha assenyalat que «**no hi ha dubte que volem millorar les condicions de les nostres instal·lacions educatives. Tenim un compromís per a millorar el confort lumínic a les aules, i per descomptat, amb la sostenibilitat. Gràcies a estes intervencions per millorar l'eficiència energètica, caminem cap als objectius ODS. Es tracta d'un esforç inversor en els nostres centres educatius que millora el nostre model com a Ciutat Educadora**».

  

*   [](http://www.facebook.com/sharer.php?u=https://aytosagunto.es/va/actualitat/finalitzen-els-treballs-de-millora-de-la-il-luminació-del-ceip-cronista-chabret/ "Facebook")
*   [](http://twitter.com/share?url=https://aytosagunto.es/va/actualitat/finalitzen-els-treballs-de-millora-de-la-il-luminació-del-ceip-cronista-chabret/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/finalitzen-els-treballs-de-millora-de-la-il-luminació-del-ceip-cronista-chabret/ "Linked In")
*   [](mailto:?body=https://aytosagunto.es/va/actualitat/finalitzen-els-treballs-de-millora-de-la-il-luminació-del-ceip-cronista-chabret/)